ไฟเขียว'เอกนิติ'ประธานกรุงไทย
ธปท.เห็นชอบให้ "เอกนิติ" นั่งควบเป็นประธานธนาคารกรุงไทยและประธานการบินไทย
26 มิ.ย. 2561

ธปท.เห็นชอบให้ "เอกนิติ" นั่งควบเป็นประธานธนาคารกรุงไทยและประธานการบินไทย
นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า ธนาคารแห่งประเทศไทย (ธปท.) ได้พิจารณาให้สามารถนั่งเป็นประธานธนาคารกรุงไทยได้แล้ว โดยไม่มีปัญหาผลประโยชน์ขัดแย้งกับการนั่งเป็นประธานบริษัท การบินไทย ที่คณะรัฐมนตรี (ครม.) เห็นชอบเมื่อสัปดาห์ที่ผ่านมา
ทั้งนี้ ที่ผ่านมา ปลัดกระทรวงการคลังหลายคนก็นั่งเป็นประธานธนาคารกรุงไทยและกรรมการหรือประธานบริษัท การบินไทย ก็ไม่มีปัญหาผลประโยชน์ขัดแย้ง เพราะ ธปท.ได้พิจารณาขอเพียงว่าในฐานะประธานธนาคารกรุงไทยไม่ให้มีอำนาจลงนามปล่อยกู้ให้กับบริษัท การบินไทย ก็ถือว่าไม่มีผลประโยชน์ขัดแย้ง
แหล่งข่าวจากกระทรวงการคลัง เปิดเผยว่า สาเหตุที่รัฐบาลให้นายเอกนิติ ไปเป็นประธานบริษัท การบินไทย เพราะต้องการให้เข้ามาช่วยฟื้นฟูกิจการของการบินไทยให้กลับมาเป็นสายการบินชั้นนำของโลกอีกครั้ง ส่วนธนาคารกรุงไทยก็ต้องการให้เข้าไปช่วยผลักดันการปล่อยสินเชื่อขับเคลื่อนเศรษฐกิจ โดยเฉพาะ กับผู้ประกอบการเอสเอ็มอีและผู้มีรายได้น้อย เพื่อกระตุ้นเศรษฐกิจได้ดี